Id-Direttiva tal-Kunsill
tat-28 ta’ Marzu 1983
li tirrigwarda l-importazzjoni tal-ġlud ta’ ċerti friegħ tal-foki u ta’ prodotti ġejjin minnhom fl-Istati Membri
(83/129/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 235 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kunsill Ekonomiku u Soċjali [2],
Billi l-Parlament Ewropew adotta riżoluzzjoni dwar il-kummerċ Komunitarju fil-prodotti mill-foki, u partikolarment dwar il-prodotti li jiġu mill-friegħ tal-foki ta’ l-arpa (harp) u tal-foki tal-barnuża (hooded);
Billi, f’numru ta’ Stati Membri, diġa jeżistu miżuri volontarji jew statutorji li jirrestrinġu l-importazzjoni jew il-bejgħ fis-suq tal-ġlud tal-friegħ tal-pil abjad tal-foki ta’ l-arpa u tal-friegħ tal-foki tal-barnuż (ta’ daharhom iswed); billi Stat Membru diġa jeħtieġ li l-prodotti kollha mill-foki jkunu markati;
Billi studji varji qajmu dubji rigward l-istat tal-poplazzjoni tal-foki ta’ l-arpa u ta’ dawk tal-barnuż u speċjalment dwar l-effett tal-kaċċa mhux tradizzjonali fuq il-konservazzjoni u l-istat tal-poplazzjoni tal-foki tal-barnuż;
Billi l-isfruttament tal-foki u ta’ speċi oħra huwa, jiddependi mill-ħila tagħhom li jirreżistu dan l-isfruttament u b’rispett għall-bilanċ tan-natura xogħol naturali u leġittimu u f’ċerti firxiet fid-dinja jifforma parti importanti mill-ħajja tradizzjonali u mill-ekonomija; billi l-kaċċa, kif prattikata tradizzjonalment mill-poplu Inuit, tħalli lill-friegħ tal-foki mingħajr ħsara u huwa għalhekk xieraq li jidher li l-interessi tal-poplu Inuit ma jiġux affettwati;
Billi hija mixtieqa iktar investigazzjoni dwar l-aspetti xjentifiċi u dwar il-konsegwenzi tal-qtil tal-friegħ tal-foki ta’ l-arpa u ta’ dawk tal-barnuż fit-tnaqqis tal-poplazzjoni tagħhom; billi, sakemm isiru magħrufa r-riżultati ta’ din l-investigazzjoni, għandhom jittieħdu jew jibqgħu jinżammu l-miżuri temporanji b’mod konformi mar-riżoluzzjoni tal-Kunsill u tar-rappreżentanti tal-Gvernijiet ta’ l-Istati Membri tal-5 ta’ Jannar 1983 [3];
Billi ġie notat illi l-kaċċa għall-friegħ tal-foki ġiet diġa limitata b’xi effett; billi l-Kunsill talab lill-Kummissjoni biex tissokta tfittex, fil-kuntest tal-kuntatti kontinwati mal-pajjiżi interessati, soluzzjonijiet li jagħmlu dispensabbli r-restrizzjonijiet fuq l-importazzjonijiet;
Billi l-Kunsill irid jikkunsidra mill-ġdid is-sitwazzjoni fuq il-bażi ta’ rapport li jrid jiġi preżentat lill-Kummissjoni qabel l-1 ta’ Settembru 1983,
ADOTTA DIN ID-DIRETTIVA:
L-Artikolu 1
1. L-Istati Membri għandhom jieħdu jew jibqgħu jżommu l-miżuri kollha meħtieġa biex il-prodotti mniżżla fil-lista fl-Anness ma jiġux importati kummerċjalment fit-territorji tagħhom.
2. L-Istati Membri għandhom mill-ewwel jgħarrfu lill-Kummissjon b’dawn il-miżuri.
L-Artikolu 2
Din id-Direttiva għandha tapplika mill-1 ta’ Ottubru 1983 sa l-1 ta’ Ottubru 1985, sakemm il-Kunsill ma jiddeċiedix xorta oħra, fil-waqt li jqis rapport li jrid jiġi preżentat lill-Kunsill mill-Kummissjoni qabel l-1 ta’ Settembru 1983.
L-Artikolu 3
Din id-Direttiva għandha tapplika biss għal dawk il-prodotti li ma jirriżultawx mill-kaċċa tradizzjonali tal-poplu Inuit.
L-Artikolu 4
Din id-Direttiva hjija indirizzata lill-Istati Membri.
Magħmula fi Brussel, fit-28 ta’ Marzu 1983.